FI Euroopan unionin virallinen lehti CE 78/11

(2004/C 78 E/0012)

KIRJALLINEN KYSYMYS E-3829/02

esittäjä(t): Torben Lund (PSE) komissiolle

(9. tammikuuta 2003)

Aihe: EU:n ja Meksikon välinen kauppasopimus ja ihmisoikeuksien kunnioittaminen

Meksikossa on viime vuosina tapahtunut lukuisia poliittisia ihmisoikeuksien loukkauksia tai ihmisryöstöjä. Useiden ihmisryöstöjen uskotaan olevan armeijan tekemiä. Meksiko on kuitenkin The Inter-American convention on Forced Disappearances of Persons -sopimuksen ratifioinnin yhteydessä kesäkuussa 2001 tehnyt IX artiklaa koskevan varauman. Tässä artiklassa painotetaan nimenomaan, että ihmisryöstöihin syyllistyneet sotilashenkilöt tuomitaan siviilituomioistuimessa eikä heillä ole mitään etuoikeuksia.

Komissiota pyydetään siksi ilmoittamaan, miten EU:n ja Meksikon välisiä kauppasopimuksia sovellettaessa otetaan huomioon ihmisoikeuksien kunnioittaminen ja yllä mainittu sopimus. Lisäksi komissiota pyydetään ilmoittamaan, miten se aikoo varmistaa, että Meksiko noudattaa ihmisoikeuksia koskevia sopimuksia ja yleissopimuksia ja panee ne täytäntöön liittovaltion ja alueiden tasolla sekä paikallistasolla.

EU:n on painostettava Meksikoa lakkauttamaan kaikki menettelyt, joilla taataan muiden ihmisten perusoikeuksien loukkaamiseen syyllistyneiden henkilöiden rankaisemattomuus.

Chris Pattenin komission puolesta antama vastaus

(4. helmikuuta 2003)

Komission sitoumus edistää ihmisoikeuksia on keskeinen osa kaikkia kahdenvälisiä sopimuksia. Ihmisoikeuksien turvaaminen ja varmistaminen on institutionalisoitu ns. demokratialausekkeella. Se on keskeinen osa unionin ja Meksikon välisiä suhteita, joita ohjataan taloudellista kumppanuutta, poliittista yhteensovittamista ja yhteistyötä koskevalla sopimuksella (kokonaisvaltaisella sopimuksella), joka tuli voimaan 1. lokakuuta 2000 ja joka muodostuu kolmesta pilarista: politiikasta, yhteistyöstä ja kaupasta.

Sopimuksen 1 artiklan mukaan ”kansanvallan periaatteiden ja perusihmisoikeuksien kunnioittaminen ohjaa osapuolten sisä- ja ulkopolitiikkaa ja on tämän sopimuksen olennainen osa”. Sopimukseen sisältyy myös ”velvoitteiden täyttämistä” koskeva lauseke, joka mahdollistaa sen, että komissio voi ottaa huomioon Meksikon ja jäsenvaltioiden ihmisoikeustilanteen arvioinnin oleellisena osana niiden suhteita, ja joka tarjoaa osapuolille mahdollisuuden reagoida, jos sopimuksessa vahvistettujen tavoitteiden noudattamisessa epäonnistutaan.

Sopimuksessa vahvistettu institutionaalinen rakenne on nykyisin foorumi, jolla käydään avointa ja tuottoisaa poliittista vuoropuhelua kaikilla tasoilla: presidenttien, ministerien ja korkeiden virkamiesten tasolla. Tämä mahdollistaa sen, että unioni voi vaihtaa näkemyksiä muun muassa kahden- ja monenvälisistä kysymyksistä ja että molempien osapuolten ihmisoikeustilannetta voidaan arvioida. Komissio katsoo, että tämä järjestely on tyydyttävä, eikä aio tässä vaiheessa hyväksyä lisätoimenpiteitä tällä osa-alueella.

Meksiko ratifioi syyskuussa 2002 henkilöiden sieppauksia koskevan Amerikan yleissopimuksen. Vaikka komissio kiittää Meksikoa tämän sopimuksen ratifioimisesta sellaisena kuin Amerikan valtioiden järjestö oli sen laatinut, komissiolla ei ole suoranaista täytäntöönpanovaltaa. Komissio kuitenkin käyttää olemassa olevia järjestelmiä näkemysten vaihtoon ja tarvittaessa kannustaa kumppaneitaan kunnioittamaan ja panemaan täytäntöön ihmisoikeuksia koskevia eri sopimuksia ja yleissopimuksia kaikilla tasoilla.

Komissio on tietoinen tietyssä määrin esiintyvästä rankaisematta jättämisestä ja joidenkin ihmisoikeusloukkauksien jatkumisesta, ja samalla toivotaan, että laajempi poliittinen vuoropuhelu ja keskitetty yhteistyö tällä osa-alueella varmistaa sen, että Meksikon käynnissä oleva ponnistelu uudistuksia kohti on menestyksekästä.